Նա իր ապրած կյանքով ճարտարագործ կամուրջ դարձավ Սփյուռքի և Հայրենիքի միջև: Նա իր աստվածատուր բազում շնորհները՝ ճարտարապետ, գրող, նկարիչ, պատմաբան, ազգային-հասարակական գործիչ և հռետոր, ի սպաս դրեց օտար ափերում հայոց պատմությունը, ճարտարապետությունը ճշմարիտ ներկայացնելու, հայոց մշակույթի էությունն ու ժառանգությունը ճանաչելի դարձնելու նվիրական գործին: Նա դարձավ գերմանա-հայկական հարաբերությունների վերականգնման, գերմանաբնակ իր հայրենակիցներին հայոց լեզվին ու հավատքին մերձեցնելու, եվրոպական իրականության մեջ հայոց մշակույթը քարոզելու և հայ դատի ձայնը լսելի դարձնելու ջատագովը: Արա Բերքյանը տարիներ ի վեր աշխատել է Մյունխենի, Մայնցի, Ախընի ճարտարապետական բյուրոներում, իսկ կյանքի վերջին տարիներին՝ Վիսբադենի քաղաքապետարանում՝ որպես ճարտարապետ: